**Beteljesedtem Istennek hét szellemével**

Az Izrael Istenét hívom segítségül, Téged, Aki Abba Atyám lettél nekem, Aki megáldottál engem, és az én határomat megszélesítetted, és a Te kezed mindenkor énvelem van, és igazságban támogat engem, és engem minden veszedelemtől megoltalmazol, hogy bút ne lássak. És mindazt megadod nekem, amit kérek Tőled. (Jábes imája - 1Krón 4,10)

Megáldasz engem Uram, és megőrzöl engem. Megvilágosítod a Te orcádat énrajtam, és könyörülsz rajtam. A Te orcádat énreám fordítod, és Te adsz nekem békességet. (Ároni áldás - 4Móz 6,24-26)

Mert egy gyermek született nékem, Fiú adatott nékem, és az uralom az Ő vállára helyeztetett mindörökké, és hívják nevét: Csodálatos Tanácsosnak, hatalmas Istennek, örökkévalóság Atyjának, békesség Fejedelmének. Uralma növekedésének és békéjének nem lesz vége a Dávid trónján és Királysága felett és a Krisztus Szeretete Egyház felett, és annak minden gyülekezete felett, hogy felemelje és megerősítse és megtartsa azt jogosság és igazság által, mostantól mindörökké. A Seregek Urának buzgó szerelme cselekszi ezt velem. Így a terhes iga, a hátak vesszeje, és a nyomorgatónak botja össze lett törve, mint a Midián napján, Jézus szent Nevében. (Ésa. 9,6. 7. 4.)

Eltávozott az ellenség terhe vállamról, és igája nyakamról, és teljesen megsemmisült az iga a kenet alatt. A zaklatás és háborgatás igája teljesen megsemmisült a kenet alatt. Jézus hatalmának és uralmának kulcsai kerültek a vállamra, és Jézus igája került a nyakamra, mely könnyű és gyönyörűséges nekem, a Szent Szellem által. (Ésa. 22,24. 25. Mát. 11,28-30.)

És származott egy vesszőszál Isai törzsökéből, és gyökereiből egy hajtás növekedett, és gyümölcsöt termett. Így az Úrnak Szelleme megnyugszik rajtam, és beteljesedtem általa az Istennek egész teljességével a Krisztusban. (Ésa.11,1. 2. Kol. 2,9. 10.)

Atyám, Jézus nevében imádkozom és megvallom, hogy Jézus Úr voltának szelleme van felettem, a bölcsességnek és értelemnek szelleme, a tanácsnak és hatalomnak szelleme, az Úr ismeretének és félelmének szelleme van felettem, és teljességgel be is teljesedtem mindezekkel. (Ésa. 11,2.)

Mind a hét szellemével teljes vagyok Istennek, akik tűzlámpásként világítanak Isten trónja előtt mindenkor, és teljességre jutva bennem, világosságot és tüzet hoznak az életemre. (Jel. 1,4. 4,5.)

Beteljesedtem a bölcsességnek szellemével, és így bölcs vagyok minden utamon. Jézus Krisztus bölcsességül lett nekem Istentől, és én beteljesedtem az Ő bölcsessé­gé­vel. A bölcsesség hozzám kiált, és én meghallom azt. (Ésa.11,2. 1Kor. 1,30. Péld. 8,1.)

Beteljesedtem az értelemnek szellemével, és így megértem az Úr útjait és minden akaratát. (Ésa.11,2. Kol. 1,9.)

Beteljesedtem a tanácsnak szellemével, és így a Csodálatos Tanácsos minden taná­csát meghallom, Aki szemeivel tanácsol engem, és ahogy meg van írva, úgy igaz is nekem: a Szent Szellem elvezet engem minden igazságra, mert a tanácsnak szelleme által szól hozzám, és én meghallom azt. (Ésa. 11,2. Zsolt. 32,8. Ján. 16,13.)

Beteljesedtem a hatalomnak szellemével, és így teljhatalommal uralkodom az ellenség minden ereje felett, Jézus mindenható Nevében. Kígyókon és skorpiókon taposok, és az ellenség minden erején, és semmi nem árthat nekem. (Ésa. 11,2. Róm. 5,17. Luk. 10,19.)

Beteljesedtem az Úr ismeretének szellemével, és így eljutok a hitnek és megisme­rés­nek egységére, az Úr ismeretére, ami a legnagyobb kincs az életemben, és az Úr akaratának tökéletes és teljes ismeretére, amit engedelmességben meg is cselekszem. (Ésa. 11,2. Kol. 2,2. 3.)

Beteljesedtem Isten félelmének és rettentésének szellemével, és ahogy ezt megol­dom az életem felett és kiárasztom az ellenségekre, egy úton jönnek ellenem, és hét úton menekülnek az Úr rettentésében előlem. Gyönyörködöm az Úrnak félelmében, és nem szemeimnek látása szerint ítélek, és nem füleimnek hallása szerint bírásko­dom. (Ésa. 11,2. 5Móz. 28,7. Ésa. 11,3.)

Beteljesedem a bölcsességnek és kijelentésnek szellemével a Te megismerésedben, amit Te Abba Atyám, a dicsőségnek Atyja bőségesen szolgáltatsz nekem, a Szent Szellemed által. (Ef. 1,17.)

Beteljesedem a Te dicsőséged gazdagságáért a hatalmas erővel, a dünamüsz erővel, amit a belső emberemben adsz nekem, a drága Szent Szellemed által. Ezt a szent erőt, a feltámadás erejét kiárasztom a lelkem és testem és az életem minden vonatko­zá­sára. (Ef. 3,16.)

Megismerem Krisztusom, a minden ismeretet felülhaladó szeretetedet, hogy ekép­pen beteljesedjek Abba Atyám, a Te egész teljességeddel. (Ef. 3,19.)

Beteljesedem a Te békességeddel, amit Te, drága Jézusom, a keresztfádnak vére által szereztél nekem. (Ján. 14,27. Ef. 2,14. Kol. 3,15.)

Beteljesedem a Te örömöddel, és a Te örömöd meg is marad énbennem, és ez az én erősségem, így erős vagyok az Úrban, és az Ő hatalmas erejében, az ellenség mit árthat énnekem. (Ján. 15,11. Fil. 4,4.)

Élek többé nem én, hanem él bennem a Krisztus, így az Ő szeretete él bennem, az Ő hite él bennem, az Ő ereje él bennem. Minden, ami a magamé, annak meghaltam, hogy teljességgel Ő lakozhassék énbennem. Az Ő szeretete, az Ő hite és az Ő ereje legyőzte a világot, így teljesen győztes vagyok mindenekben. (Gal. 2,20. 1Ján. 4,4. 5,4.)

Drága Szent Szellem, öltsd magadra a szellememet, lelkemet és testemet, és mind­ezekben hozzál teljességet nekem, állíts lábaimra, és vigyél el engem minden utamra a Te tökéletes akaratodban, a Te szárnyaidnak árnyékában, Jézus Nevében. (Ezék. 2,1. 2. Ésa. 63,9.) Ámen.